b"\n_START_ARTICLE_\nEsgl\xc3\xa9sia de Betlem\n_START_SECTION_\nArquitectura\n_START_PARAGRAPH_\nAlguns autors relacionaren l'estructura arquitect\xc3\xb2nica de l'esgl\xc3\xa9sia de Betlem amb l'esgl\xc3\xa9sia mare dels jesu\xc3\xaftes, Il Ges\xc3\xb9 de Vignola, constru\xc3\xafda a Roma el 1568. Tanmateix, Betlem segueix encara la pauta establerta per la tradici\xc3\xb3 g\xc3\xb2tica catalana: una nau amb capelles laterals bastides entre els contraforts. Aqu\xc3\xad, per\xc3\xb2, aquests s\xc3\xb3n perforats, de manera que les capelles es comuniquen entre si. La volta de la nau central \xc3\xa9s de llunetes. Les capelles laterals es cobreixen amb c\xc3\xbapules amb llanternes, visibles a l'exterior. Abans del 1936 tot l'interior era profusament decorat seguint l'estil barroc. Entre altres elements destacaven: les figures dels Dotze Ap\xc3\xb2stols, obra de Dom\xc3\xa8nec Talarn (1812-1902), que hi havia als carcanyols dels arcs; les espectaculars gelosies de les tribunes superiors (1855), i el retaule major (1866)._NEWLINE_El mur extern de Betlem \xc3\xa9s per\xc3\xb2, l'element m\xc3\xa9s caracter\xc3\xadstic del monument. Els paraments s\xc3\xb3n formats per carreus encoixinats. La fa\xc3\xa7ana, amb coronament mixtilini i boles decoratives, \xc3\xa9s dividida verticalment en tres sectors, el central dels quals \xc3\xa9s ocupat per una grandiosa portada, formada per diversos cossos superposats. En l'inferior, la porta rectangular \xc3\xa9s flanquejada per dues parelles de columnes salom\xc3\xb2niques, entre les quals hi ha les escultures de sant Ignasi de Loiola i de sant Francesc de Borja, ambdues atribu\xc3\xafdes a Andreu Sala. En el segon cos, hi ha un relleu del Naixement, entre pilastres, volutes i gerres. El darrer cos es centrat per un gran roset\xc3\xb3, envoltat tamb\xc3\xa9 per elements similars. A l'angle amb el carrer Xucla, dins d'una forn\xc3\xadcula, hi ha l'escultura de sant Francesc Xavier (1690), obra de Francesc d'Ass\xc3\xads de Santa Creu o de Francesc Santacruz, autor tamb\xc3\xa9 de l'infant Jes\xc3\xbas que hi ha sobre la primera porta per la banda de la Rambla. El 1906, l'arquitecte Enric Sagnier obr\xc3\xad una porta similar amb la imatge de sant Joan Baptista._NEWLINE_L'any 1911, l'orguener Pau Xucl\xc3\xa0 i Camprub\xc3\xad, enllest\xc3\xad un orgue per a la parr\xc3\xb2quia, el qual fou destru\xc3\xaft el 1936.\n_START_SECTION_\nHist\xc3\xb2ria\n_START_PARAGRAPH_\nEl dia 8 d'abril de 1681 es va posar la primera pedra de l'actual esgl\xc3\xa9sia de Betlem, que en va substituir una d'anterior, constru\xc3\xafda pels jesu\xc3\xaftes al costat del col\xc2\xb7legi del mateix nom i bene\xc3\xafda el 1555. En concret, va ser projectada per Josep Juli i dirigida pel jesu\xc3\xafta pare Francesc Tort (mort a Tortosa al 1739) i per D\xc3\xaddac de Lacarse, la primera pedra va ser bene\xc3\xafda pel bisbe de Barcelona Alfonso de Sotomayor el 1681 es va construir entre el 1680 i el 1729, tot i que la seva decoraci\xc3\xb3 interior es va allargar fins al 1855. _NEWLINE_Aquesta primera esgl\xc3\xa9sia ocupava nom\xc3\xa9s el sector del presbiteri de la nova; durant les festes que se celebraven per la canonitzaci\xc3\xb3 de sant Francesc de Borja, la primitiva esgl\xc3\xa9sia sofr\xc3\xad un incendi; aquest fet i les redu\xc3\xafdes dimensions que tenia determinaren la construcci\xc3\xb3 d'un nou temple._NEWLINE_Per dur a terme aquest nou edifici, es va traslladar la font que ara \xc3\xa9s a la Portaferrissa i s'ocuparen terrenys cap al centre de la Rambla (de manera que aquesta s'estret\xc3\xad) i uns habitatges per la banda del carrer del Carme. Dirigiren les obres els jesu\xc3\xaftes Tort i Lacarse, segons projecte atribu\xc3\xaft al mestre de cases barcelon\xc3\xad Josep Juli. L'esgl\xc3\xa9sia de Betlem fou bene\xc3\xafda el 1729, per\xc3\xb2 no s'acab\xc3\xa0 del tot fins al 1732._NEWLINE_El 1662, els jesu\xc3\xaftes del Col\xc2\xb7legi de Betlem es feren c\xc3\xa0rrec del ve\xc3\xad col\xc2\xb7legi de Cordelles, fundat a final del segle anterior. El 1767, els jesu\xc3\xaftes van ser expulsats. El Col\xc2\xb7legi de Betlem romangu\xc3\xa9 tancat fins al 1787 en qu\xc3\xa8 pass\xc3\xa0 a propietat del bisbat i fou destinat a Seminari Conciliar de Barcelona. El 1835 l'esgl\xc3\xa9sia de Betlem fou erigida en parr\xc3\xb2quia._NEWLINE_El 1886 fou la primera esgl\xc3\xa9sia que va visitar la Beata Petra de Sant Josep quan va arribar a Barcelona per primera vegada. Aqu\xc3\xad va con\xc3\xa8ixer a Dolors Badia la primera persona que va ajudar a la Congregaci\xc3\xb3 de Mares dels Desemparats i Sant Josep de la Muntanya._NEWLINE_El 1936 sofr\xc3\xad greument els estralls de la Guerra Civil: tota la decoraci\xc3\xb3 interior fou cremada i les voltes s'ensorraren. S'hi perderen llavors nombroses obres d'Antoni Viladomat i una gran talla de Sant Ignasi, obra de Miquel Sala (1688). Despr\xc3\xa9s de la guerra fou reconstru\xc3\xafda pels arquitectes Francesc Folguera Graci i Llu\xc3\xads Bonet Gar\xc3\xad. Entre 1991 i 1992, la Direcci\xc3\xb3 General del Patrimoni Cultural de la Generalitat de Catalunya ha restaurat les fa\xc3\xa7anes del temple."